ІІМ "Қазақстанды азат ету армиясын" жоққа шығарды
"ІІМ "Қазақстанды азат ету армиясын" жоққа шығарды" | "https://abai.kz/post/44867"
TITLE: ІІМ "Қазақстанды азат ету армиясын" жоққа шығарды
URL: https://abai.kz/post/44867
META: "ІІМ "Қазақстанды азат ету армиясын" жоққа шығарды" | "https://abai.kz/post/44867"
DATE: 08.06.2016
AUTHOR(s): Абай-Ақпарат
TOTAL WORDS: 152
TEXT: Қазақстанның ішкі істер министрлігі "Қазақстанды азат ету армиясы" туралы мәліметтің шындыққа жанаспайтынын, бұл топ туралы ешқандай ақпараты жоқ екенін мәлімдеді. "Бұл шындыққа жанаспайды. Бұл ұйым туралы ешқандай ақпарат жоқ. Ешқандай тексерістер де жүріп жатқан жоқ" деді министрліктің ресми өкілі Алмас Садубаев. Бұған дейін бірқатар БАҚ-та "Ақтөбеде 5 маусымда болған шабуылды "Қазақстанды азат ету армиясы" атты топтың мойнына алғаны" туралы мәлімет тараған еді. 6 маусым күні Қазақстанның ішкі істер министрі Қалмұхамбет Қасымов "Қазақстанды азат ету армиясы" туралы сұраққа түсініктеме бере алмайтынын айтқан. Өткен жексенбіде Ақтөбеде белгісіз адамдар екі қару-жарақ дүкенін тонап, әскери бөлімге шабуылдаған. Ресми мәлімет бойынша, шабуыл мен атыстан барлығы 21 адам мерт болды. Олардың 13-і - шабуыл жасады деген күдіктілер, сегізі - бейбіт тұрғындар. Қазақстан билігі шабуыл жасағандар "радикалдық діни топ жақтастары болуы мүмкін" деген болжам айтады. Шабуылдан соң Ақтөбеде террорлық қауіп-қатердің ең жоғарғы "қызыл сызығы" деңгейі жарияланған. Ал 6 маусымда Қазақастанда 40 күн мерзімге террорлық қауіп-қатердің "сары деңгейі" жарияланған. Абай-ақпарат
